NEWS ALERT Bombă la Sepsi OSK! Un jucător a fost testat pozitiv la o substanță interzisă + Reacția fotbalistului și a lui Laszlo Dioszegi
Veste bombă la clubul patronat de Laszlo Dioszegi, care aspiră la finele actualei stagiuni să prindă un loc de Conference League.
UPDATE 2 Cosmin Matei s-a apărat în urma informațiilor apărute și a ținut să evidențieze faptul că e uimit de situația în sine.
"Am fost foarte mirat. Sunt uluit! Nici nu știu ce să spun. Și nici nu vreau să vorbesc deocamdată. Vă rog să mă înțelegeți! E o anchetă în desfășurare. Îmi doresc foarte mult să aflu ce s-a întâmplat, de fapt.
Și de unde a apărut această substanță. Am fost răcit în acea perioadă. Am luat mai multe suplimente, medicamente, dar vom vedea ce ne vor indica analizele", a spus Cosmin Matei, potrivit sportpesurse.ro.
UPDATE 1 Laszlo Dioszegi a reacționat după ce în spațiul online a apărut informația conform căreia Cosmin Matei a fost testat pozitiv la o substanță interzisă.
"Am primit și noi la club notificarea în urmă cu vreo două zile. Așteptăm însă și rezultatul probei B. Am rămas însă fără cuvinte. Nu-mi vine să cred că Matei ar fi luat substanțe interzise cu voia lui. N-am apucat să discut foarte mult nici cu medicul nostru, fiindcă a fost partida cu FCSB.
Mi-a explicat însă că nimic din ce a administrat el nu cuprinde substanțe interzise
Știu că Matei a fost răcit o perioadă. Nu știu exact ce a luat. Dar vă sugerez să așteptăm ancheta pentru a vedea concluziile clare. Ați văzut și la Halep ce s-a întâmplat. Dacă se va confirma însă că Matei e vinovat, vom lua măsurile necesare", a spus Laszlo Dioszegi, potrivit acelaiași surse.
știre inițială
Sportpesurse.ro susține că fotbalistul celor de la Sepsi OSK, Cosmin Matei, a fost testat pozitiv cu o substanță interzisă pe nume 5-metilhexan-2-amină.
Bombă la Sepsi OSK! Un jucător a fost testat pozitiv la o substanță interzisă
Aceeași sursă a menționat faptul că jucătorul a fost testat pozitiv la capătul meciului cu Universitatea Craiova de pe 4 februarie, încheiat 3-1 în favoarea oltenilor, în runda #24 din sezonul regular.
"Acest tip de element se traduce printr-un stimulent pe termen scurt, care oferă un plus de viteză, energie și tonus muscular", au explicat sursele pentru publicația sportpesurse.ro.
Cosmin Matei, cotat la 500.000 de euro de site-urile de specialitate, se află la Sepsi OSK din iulie 2022 și mai are contract valabil cu clubul din Sfântu Gheorghe până la finele sezonului 2024/25.
De când a semnat cu covăsnenii, Cosmin Matei a bifat 78 de apariții, a reușit să marcheze 17 goluri și să paseze în 12 situații diferite, în aproximativ 5000 de minute petrecute la club.
Cum arată clasamentul play-off-ului
FCSB (locul I, 35p) și-a asigurat o diferență de șapte puncte față de Universitatea Craiova (locul II, 28p), care ocupă poziția secundă cu 28 de puncte.
Rapid București (locul III, 28p) s-a împotmolit în prima etapă a play-off-ului cu Farul Constanța (locul V, 25p), scor 1-2, în timp ce CFR Cluj (locul IV, 27p) a pierdut cu oltenii, scor 1-2.
Sepsi OSK se situează pe ultima poziție a play-off-ului Superligii României cu 22 de puncte.
Urmăriți SPORT.RO și pe Google News